དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།ལུས་ཀྱི་མཚན་ཉིད་རྣམ་པ་གཉིས་ཡིན་ཏེ།།གནོད་བྱ་ཁམས་དང་གནོད་བྱེད་ཉེས་པའོ།།ནད་དང་ལུས་ཟུངས་དྲི་མ་རྣམ་གསུམ་པོ།།ཕན་ཚུན་གཅིག་ལ་གཅིག་རྟེན་རག་ལུས་པས།།ཆགས་གནས་འཇིག་པའི་རྩ་བ་ཡིན་ཕྱིར་ལུས།།དང་པོ་གནོད་བྱ་ཁམས་ལ་དབྱེ་བ་ལས།།མེ་དྲོད་འགྱུར་ཚུལ་འབྲས་བུ་རྫོགས་དུས་སོ།།གནོད་བྱའི་དབྱེ་བ་ཟུངས་དང་དྲི་མ་གཉིས།།ལུས་ཟུངས་དྭངས་མ་ཁྲག་དང་ཤ་དང་ཚིལ།།རུས་པ་རྐང་མར་ཁུ་བ་བདུན་དུ་བཤད།།དྲི་མ་བཤང་གཅི་རྔུལ་ལ་སོགས་པའང་ཡིན།།དེ་ལ་དྭངས་མས་གནོད་བྱ་འཕེལ་བར་བྱེད།།ཁྲག་གིས་བརླན་ཞིང་སྲོག་འཚོ་ཤ་ཡིས་གཡོགས།།ཚིལ་གྱིས་སྣུམ་དང་རུས་པས་བརྟེན་པ་དང༌།།རྐང་གིས་བཅུད་འགྱུར་ཁུ་བས་མངལ་འཛིན་བྱེད།།བཤང་གཅིས་རྟེན་འདྲུལ་འབྱིན་པར་བྱེད་པ་སྟེ།།རྔུལ་གྱིས་པགས་པ་མཉེན་ཞིང་བ་སྤུ་བརྟན།།མེ་དྲོད་ཅེས་བྱ་འཇུ་བའི་གཞི་ཡིན་ཏེ།།འཇུ་བར་བྱེད་པའི་མཁྲིས་པ་དེ་ལ་བཤད།།ནད་དང་ལུས་ཟུངས་དྲི་མ་ཀུན་གྱི་དྲོད།།དེ་ཡིས་ནད་མེད་བརྩོན་དང་གཟི་མདངས་དང༌།།ཚེ་དང་ལུས་ཟུངས་མེ་དྲོད་སྟོབས་འཕེལ་བྱེད།།ཞུ་གནས་སྒོར་འཇུག་ཟས་ལམ་སྒོ་གཏན་ཡིན།།དེ་སྟོབས་ལྡན་ན་ཞུ་ནས་ཐུར་འགྲོ་སྟེ།།སྟོབས་ཞན་ཁ་ཟས་མ་སྨིན་ཉིད་ཕྱིར་འབྱུང༌།།མེ་དྲོད་དེ་ནི་ཟས་གང་ལུས་ཟུངས་མདངས།།སྟོབས་རྒྱས་འཕེལ་བར་བྱེད་པའི་རྒྱུ་ཡིན་ཏེ།།མ་ཞུ་དྭངས་སོགས་རྒྱས་པར་མི་འགྱུར་ཕྱིར།།ཟས་སྐོམ་སྤྱོད་ལམ་ཡང་ལ་དྲོ་བ་ཡིས།།འབད་དེ་མེ་དྲོད་བསྲུང་བར་གནས་གྱུར་ན།།ལུས་ཀྱི་སྟོབས་དང་ཚེ་ནི་གནས་པར་གྱུར།།མེ་དྲོད་དེ་ཡིས་ཁ་ཟས་འཇུ་ཚུལ་ནི།།ཟས་སྐོམ་སྲོག་གི་རླུང་གིས་ལྟོ་བར་བཅུག།སྐོམ་གྱིས་བཤིག་ཅིང་སྣུམ་གྱིས་མཉེན་པར་བྱེད།།མེ་མཉམ་རླུང་གིས་མཁྲིས་པ་འཇུ་བྱེད་བུས།།ཕོ་བའི་གནས་སུ་སྨན་ལྟར་བསྐོལ་བར་བྱེད།།དང་པོར་རོ་དྲུག་ཟས་སྐོམ་གང་ཟོས་པ།།བད་ཀན་མྱག་བྱེད་དག་གིས་མྱག་པར་བྱེད།།རོ་མངར་ལྦུ་བ་ཅན་གྱུར་བད་ཀན་སྐྱེད།།བར་དུ་མཁྲིས་པ་འཇུ་བྱེད་ཀྱིས་བཞུས་པས།།རྣམ་པར་ཚ་བས་རོ་སྐྱུར་མཁྲིས་པ་སྐྱེད།།ཐ་མར་མེ་མཉམ་རླུང་གིས་དྭངས་སྙིགས་ཕྱེ།།ཁ་བར་འགྱུར་ཏེ་དེ་ཡིས་རླུང་སྐྱེད་འགྱུར།།འབྱུང་བ་ལྔ་ལྡན་ཟས་ཀྱི་ཡོན་ཏན་གྱིས།།ལུས་ཀྱི་འབྱུང་བ་ལྔ་པོ་རྒྱས་པར་བྱེད།།འགྱུར་ཚུལ་ཞུ་རྗེས་དྭངས་སྙིགས་བྱེ་བ་ལས།།སྙིགས་མ་རྒྱུ་མར་སྐ་སླ་གཉིས་སུ་བྱེ།།སྐ་བ་བཤང་འགྱུར་སླ་བ་གཅིན་དུ་འགྱུར།།དྭངས་མ་ལུས་ཟུངས་རང་རང་མེ་དྲོད་ཀྱིས།།སྨིན་པར་འགྱུར་ཏེ་དྭངས་མ་ཕོ་བ་ནས།།དྭངས་མ་ལེན་པའི་རྩ་དགུར་མཆིན་ལམ་བརྒྱུད།།མཆིན་པའི་གནས་སུ་ཁྲག་འགྱུར་ཁྲག་ལས་ཤ།།ཤ་ལས་ཚིལ་འགྱུར་ཚིལ་ལས་རུས་པར་འགྱུར།།རུས་ལས་རྐང་འགྱུར་རྐང་ལས་ཁུ་བར་འགྱུར།།དེ་རྣམས་སྙིགས་མ་ཕོ་བའི་བད་ཀན་དང༌།།སྣོད་མཁྲིས་བུ་གའི་དྲི་མ་ཞག་དང་ནི།།སོ་སེན་བ་སྤུ་བཤང་སྣུམ་མངལ་འཛིན་ཡིན།།ལུས་ཟུངས་ཁུ་བའི་མཐར་ཕྱིན་མདངས་མཆོག་སྟེ།།སྙིང་ལ་གནས་ཀྱང་ལུས་ཀུན་ཁྱབ་པ་དང༌།།ཚེ་གནས་གཟི་མདངས་བཀྲག་དང་ལྡན་པར་བྱེད།།དེ་དག་འབྲས་བུ་རྫོགས་དུས་ཟས་ཟོས་པའི།།དྭངས་མ་ཁུ་བར་འགྱུར་དུས་ཞག་དྲུག་སྟེ།།རོ་ཙ་ལ་སོགས་འཕྲལ་དུ་ཁུ་བ་སྐྱེད།།སྨན་རྣམས་ཕལ་ཆེར་ཞག་གཅིག་ལས་བྱེད་འགྱུར།།གནོད་བྱེད་ཉེས་པ་བརྒྱད་དེ་དབྱེ་བ་དང༌།།མངལ་དུ་གྲུབ་ཚུལ་རང་བཞིན་མེ་དྲོད་དང༌།།ལྟོ་བ་གནས་དང་ལས་དང་མཚན་ཉིད་དོ།།དབྱེ་བ་རླུང་དང་མཁྲིས་པ་བད་ཀན་གསུམ།།རྒྱུ་དང་ངོ་བོ་དཔེ་དང་འབྲས་བུ་དང༌།།གཉེན་པོའི་སྒོ་ནས་གྲངས་དང་གོ་རིམ་གྲུབ།།རྣམ་པར་མ་གྱུར་ལུས་གནས་གྱུར་པས་འཇོམས།།རླུང་ལ་དབྱེ་ན་སྲོག་འཛིན་གྱེན་རྒྱུ་དང༌།།ཁྱབ་བྱེད་མེ་མཉམ་ཐུར་སེལ་རྣམ་པ་ལྔ།།མཁྲིས་པའི་དབྱེ་བ་འཇུ་བྱེད་མདངས་སྒྱུར་དང༌།།སྒྲུབ་བྱེད་མཐོང་བྱེད་མདོག་གསལ་རྣམ་པ་ལྔ།།བད་ཀན་དབྱེ་བ་རྟེན་བྱེད་མྱག་བྱེད་དང༌།།མྱོང་བྱེད་ཚིམ་བྱེད་འབྱོར་བྱེད་རྣམ་པ་ལྔ།།དེ་ཉིད་མངལ་དུ་གྲུབ་པའི་ཚུལ་བསྟན་པ།།སྐྱེ་བའི་དང་པོ་ཁུ་བ་ཁྲག་ལ་གནས།།དཔེར་ན་དུག་ཅན་སྲིན་པོའི་དུག་སྐྱེད་མཚུངས།།ཁུ་ཁྲག་མངལ་གནས་ཟས་དང་སྤྱོད་ལམ་གྱིས།།ཉེས་པ་ལྷག་གྱུར་རང་བཞིན་བདུན་དུ་འགྱུར།།རླུང་ཆུང་མཁྲིས་པ་འབྲིང་ལ་བད་ཀན་ཆེ།།འདུས་པ་མཆོག་ཡིན་ལྡན་གསུམ་བར་མར་འགྱུར།།དེ་བཞིན་ཕོ་བའི་མེ་དྲོད་བཞིར་འགྱུར་ཏེ།།རླུང་གིས་མི་སྙོམས་མཁྲིས་པས་རྣོ་བ་དང༌།།བད་ཀན་ཆུང་ལ་འདུས་པ་མཉམ་པར་འགྱུར།།ལྟོ་བ་རླུང་གིས་སྲ་ལ་མཁྲིས་པས་སྙི།།བད་ཀན་གྱིས་ནི་ལྟོ་བ་བར་མར་འགྱུར།།གནས་ས་ལུས་ཁྱབ་གྱུར་ཀྱང་སྙིང་ག་དང༌།།ལྟེ་བའི་འོག་བར་སྟེང་ན་མས་རིམ་གནས།།ཉེས་པའི་ལས་ནི་རླུང་གིས་དབུགས་འབྱིན་རྔུབ།།བསྐྱོད་དང་ལས་སྤྱོད་ཤུགས་འབྱིན་གནོད་བྱ་རྒྱུ།།དབང་པོ་གསལ་དང་ལུས་རྗེས་འཛིན་པར་བྱེད།མཁྲིས་ལས་བཀྲེས་སྐོམ་ཟས་ལེན་འཇུ་བ་དང༌།།ལུས་དྲོད་མདངས་གསལ་སྙིང་དཔའ་བློ་ལྡན་བྱེད།།བད་ཀན་ལུས་དང་བློ་བརྟན་གཉིད་ལོག་དང༌།།ཚིགས་འབྲེལ་བཟོད་ཅིང་ལུས་འཇམ་སྣུམ་པར་བྱེད།།ཁྱད་པར་སྲོག་འཛིན་རླུང་དེ་སྤྱི་བོར་གནས།།གྲེ་བ་བྲང་གཞུང་རྒྱུ་ཞིང་ཟས་སྐོམ་མིད།།དབུགས་རྔུབ་མཆིལ་འདོར་སྦྲིད་པ་སྒྲེག་པ་འབྱིན།།བློ་དང་དབང་པོ་གསལ་ཞིང་སེམས་འཛིན་བྱེད།།གྱེན་དུ་རྒྱུ་བའི་རླུང་ནི་བྲང་ལ་གནས།།སྣ་ལྕེ་ལྐོག་མར་རྒྱུ་ཞིང་ཚིག་འབྱིན་ལ།།སྟོབས་མདངས་ཁ་དོག་འབད་རྩོལ་དྲན་གསལ་བྱེད།།ཁྱབ་བྱེད་རླུང་ནི་སྙིང་ལ་གནས་པ་སྟེ།།ལུས་ཀུན་ཁྱབ་པར་རྒྱུ་ཞིང་འདེགས་འཇོག་འགྲོ།།བརྐྱང་བསྐུམ་འབྱེད་འཛུམ་བྱ་བ་ཕལ་རག་ལུས།།མེ་དང་མཉམ་པའི་རླུང་ནི་ཕོ་བར་གནས།།ནང་ཁྲོལ་ཀུན་ཏུ་རྒྱུ་ཞིང་ཁ་ཟས་འཇུ།།དྭངས་སྙིགས་འབྱེད་ཅིང་གནོད་བྱ་སྨིན་པར་བྱེད།།ཐུར་དུ་སེལ་བའི་རླུང་ནི་གཞང་ལ་གནས།།ལོང་དང་ལྒང་པ་གསང་བ་བརླ་ནང་རྒྱུ།།ཁུ་ཁྲག་བཤང་གཅི་མངལ་ནང་འབྱིན་སྡོམ་བྱེད།།འཇུ་བྱེད་ཞུ་དང་མ་ཞུའི་བར་ན་གནས།།ཟས་འཇུ་དྭངས་སྙིགས་འབྱེད་ཅིང་ལུས་དྲོད་དང༌།།ལྷག་མ་བཞི་ཡི་གྲོགས་དང་སྟོབས་སྐྱེད་བྱེད།།མཁྲིས་པ་མདངས་སྒྱུར་མཆིན་པར་གནས་པ་སྟེ།།དྭངས་མ་ལ་སོགས་ཁ་དོག་མ་ལུས་སྒྱུར།།མཁྲིས་པ་སྒྲུབ་བྱེད་སྙིང་ལ་གནས་པ་སྟེ།།ཡིད་གཞུངས་ང་རྒྱལ་བློ་དང་འདོད་པ་སྒྲུབ།།མཐོང་བྱེད་མིག་ལ་གནས་ནས་གཟུགས་མཐོང་བྱེད།།མདོག་གསལ་ལྤགས་གནས་ལྤགས་མདོག་གསལ་བར་བྱེད།།བད་ཀན་རྟེན་བྱེད་བྲང་ལ་གནས་པ་སྟེ།།ལྷག་མ་རྣམས་ཀྱི་རྟེན་དང་ཆུ་ལས་བྱེད།།བད་ཀན་མྱག་བྱེད་མ་ཞུ་བ་ལ་གནས།།ཟས་སྐོམ་མྱག་ཅིང་འདྲུལ་བར་བྱེད་པ་ཡིན།།བད་ཀན་མྱོང་བྱེད་ལྕེར་གནས་རོ་ཚོར་བྱེད།།ཚིམ་བྱེད་མགོར་གནས་དབང་པོ་ཚིམ་པར་བྱེད།།བད་ཀན་འབྱོར་བྱེད་ཚིགས་དམིགས་ཀུན་ལ་གནས།།ཚིགས་རྣམས་འབྱོར་ཞིང་བརྐྱང་བསྐུམ་བྱེད་པ་ཡིན།།ཉེས་པའི་མཚན་ཉིད་རླུང་མཁྲིས་བད་ཀན་གསུམ།།རླུང་གི་མཚན་ཉིད་རྩུབ་ཅིང་ཡང་བ་དང༌།།གྲང་ཞིང་ཕྲ་ལ་སྲ་ཞིང་གཡོ་བ་ཡིན།།མཁྲིས་པའི་མཚན་ཉིད་སྣུམ་བཅས་རྣོ་ཞིང་ཚ།།ཡང་ཞིང་དྲི་མནམ་འཁྲུ་ཞིང་གཤེར་བ་ཡིན།།བད་ཀན་མཚན་ཉིད་སྣུམ་ཞིང་བསིལ་བ་དང༌།།ལྕི་རྟུལ་འཇམ་བརྟན་འབྱར་བག་ཅན་དུ་གནས།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་ལུས་ཀྱི་མཚན་ཉིད་བསྟན་པའི་ལེའུ་སྟེ་ལྔ་པའོ།།།།